आबादारिफोरा आसार दानाव माय दुब्लियाव आबाद मावनो उसिफावनाय रंजानाय मोनो। बि दानाव साफ्रोमबो आबादारिफोरा माय दुब्लियाव मुखुब जायो। बि दानाव बिखुं खामनो नागिरनाय सान्दुंनि दुंनाय जायो । थेवबो बिसोरनि बिखुङाव सान्दुङा नाङा । आबादारिफोरा बेरे फुंजा सिखारनानै फाफ्लियाव नांगोल, आखायाव खदालखौ लानानै मोसौ हालिखौ लानानै माय दुब्लियाव थाङो । नाथाय आथिखालाव दा बेफोरखौ जों नुनो मोनला। मानोना थाबनो हाखौ एवनो थाखाय ट्रेक्टर बाहायनाय नुसै। जियानो जाया मानो बे दानाव फुं आरो बेलासे समाव माय दुब्लियाव थांनो मोननायानो आलादा मोनसे खहाबनाय। नखरनि गुबुन सोद्रोमाफोराबो हानाय मानि माय दुब्लियाव थांनानै बायदि हेफाजाबजों लोगोसे खदालजों आलि खोनानै दै लाखिनाय राहा खालामो। आबादारिफोरा माय दुब्लियाव हाखौ फोमोननाय सिगाङाव खोथिया फोनानै लाखायो। मोनसे फोथायनाय दंदि आमथिसुवा खालिनिफ्राय सानब्रै हाल एवनाय-खदालजों हा जावनाय खामानिफोरखौ दोनथ’यो। बि समफोराव बिमा बैसोमुथिया मोदोम गोरलै जानानै लोमजानानै थायोनो! बै समफोराव हानि खामानि मावनो मोना होननानै फैथायो। माय दुब्लियाव खामानि मावहैनाय सुबुंफोरनो जानाय-लोंनाय हैनानै दै-हाब्रु गानानै उन्दै गथ’फोराबो रंजा हैनाया बेसे गोदै! हालेव खांनायनि उनाव दुब्लियाव मै होनानै मायखौ गायनो हानाय खालामो। उन्दै बैसोनि गथ’साफोरा मैनि उन-उन थांनानै खांख्राय-ना हमनाय नुथाया बेसे रंजाथाव आरो खहाबथाव। मै होनाय समाव हाब्रु सिंनिफ्राय सायाव खांख्राय-नाफोरा ओंखारो। बिदिनो सानजौफुनि बोथेसेखौ गोथावै जानो जगायो । खांख्राय-ना बोथिसेसो मोननायनि उनाव थास’ बिबार नङाबा माबाफोर हाग्रानि मैगंबो खानानै लांफानाया बर’ सुबुंफोरनि आखु। बेरा फारसे खोथिया फुनाया इसे गोब्राबानो। मानोना गंनानै खोथिया फुनांगौ जानायखाय सिं सायो, आखाय रुयायो आरो सायो । थेवबो खोथियाखौ फुवाबा जाथारा। मानोना हा गोमोनाव मायखौ गायथार नांगौ । खोथिया फुग्राफोरा खोथियाखौ फुखांनानै लारि-लारि आखा खानानै दोनो। बेसे समायना आबादारिनि आरिमुया। हाया फोमोन जाखांनायनि उनाव खोथियाफोरखौ दुब्लियाव लारि-लारि गायनो राननानै दोनहैयो। दुब्लियाव मायखौ गायनो थागथियारि जानायनि उनावनो माय गायनो रुवाथिफोर नागिरनायाव मुखुब जायो आबादारिफोरा। सम गैया रावजोंबो मेल फाखायनो, बेसे मुखुब आबादारिफोरा गायनाय-फुनाय बोथोराव। बिदिनो सोरबा सावरि बादियै माय गायग्रा रुवाथिफोरखौ दुब्लियाव ओंखार होयो आरो खायसेबा रांनि हाजिरा होनानै माय गायग्रा रुवाथिफोरखौ दुब्लियाव ओंखार होयो। बै माय गायग्रा रुवाथिफोरनो नखरा जा जगायनो हायो बेखौनो जानो-लोंनो हैयो दुब्लियाव। जोंनि बर’ सुबुंफोरा जौजों लोगोसे जोगोनारजों अमा बेदर संनानै दुब्लियाव माय गायग्रा रुवाथिफोरनो जगायनायबो नुयो। बिदि राहाया गासै गामि एबा नखराव जायो बे नङा। गामि आरो नखर लानानै आलादा-आलादा रोखोमनि जायो। बिदिनो गोदोनि समाव सावरि जालायोमोन माय गायनाय समफोराव । नाथाय आथिखालाव बर’ गामिफोराव खमाय बोनो हमदोंसै। बुंनांगोनदि सावरि जालायोब्ला थाखा-फैसानि बाथ्रा फैया। नखरा जा हायो बिदिनो जानाय-लोंनाय जगाय लायो। बे थिगदि गामिफोराव आबादारिफोरा बि बिखौ हेफाजाब होलायलायनानै अनलाय लायो। बिसोरनि अनलायनायाव मैला गैया। दुब्लियाव गावजों गाव एदावलायनानै, जंखाय लायनानै रंजा खुसिजों आबाद मावनाया बेसे गोथाव आरो रंजाथाव। नाथाय बिदि थासारिखौ आथिखालाव बर’ गामिफोराव बारा नुवा जालांबाय। दा गावबा-गावसो जालांगासिनो दं। दा गोबां आबादारिफोरा आसार दानावनो माय गायजोबो। नाथाय खायसे आबादारिखौ गोथौ हायाव सावननि गिबि हाफ्थासिम माय गायनाय नुनो मोनो ।मानोना आसार दानाव गोबां दै थानायलाय बि दानाव मायखौ गायनो हाया जायो । आरो सावन दानाव गासै माय दुब्लिया सोमखोर गोथां महर लायो । नायब्ला नायबाय थानो लुबैयो बे मिथिंगानि महरखौ ! आसार दानाव अखानि दैजों दंग’-हाखरफोरा उसिफावो। बिदि समाव ना फुवानफोरा दावनो हमो। दा लासै-लासै आसार दाननि माय दुब्लि आरो सावननि मुखुब गामिफोरा गोमानो हमहांदों। माय दुब्लिनि दै-हाब्रु गानाय थासारिफोरा सोलायदोंब्लाबो जों गावनि आजौ-आजामोना फोरोंलांनाय हारिमुखौ माबोरै बावगारलांनो ! आथिखालाव सोलायदोंब्लाबो खामानि हारिमु खौ फो थांनानै लाखियाब्ला हारिया गोमालांनो बारा सम नांनाय नङा। बिनिखायनो लेखा-फरा सोलोंनायजों लोगोसे खामानि हारिमु खौ हारियाव लाखिनो साफ्रोम लेखा गोरों सुबुंफोरा आवगाय बोनायनि सम जाबाय।